Arreu d'Europa van sorgint projectes de granges urbanes, de diferents menes però totes amb el denominador comú d'acostar la producció alimentària a la ciutadania fent alhora un ús eficient dels recursos hídrics i energètics.
A continuació presentem dos d'aquests projectes, a Lió i a Berlín.
El projecte lionès, anomenat FUL - Ferme Urbaine Lyonnaise, ha estat concebut per l'urbanista Philippe Audubert i compta amb el suport de l'Institut National des Sciences Appliquées (INSA-Lyon) i de la multinacional alimentària Bonduelle.
El lloc exacte d'implantació de la granja FUL encara no s'ha donat a conèixer.
La granja FUL s'organitza en vertical, amb un seguit de pisos superposats equipats amb cintes transportadores; cada pis té una funció determinada: al nivell inferior hi haurà la incubadora, on els plançons iniciaran el seu cicle vital.
Posteriorment, els vegetals aniran pujant pisos per acabar al capdamunt de l'edifici, on coneixeran per primer cop la llum natural tot just abans de ser venuts, arrel inclosa, en un petit terròs.
La finalitat de Projet FUL és crear una granja de conreu hidropònic amb un clima artificial que reprodueixi en interior les condicions de llum, temperatura, vent i humitat que en exterior es considerarien òptimes per als cultius.
Segons els responsables de FUL, la primera d'aquestes granges podria començar a funcionar l'estiu de 2016.
L'espècie triada per a l'inici de l'activitat és l'enciam, atesa la simplicitat del seu conreu i la relativa brevetat del seu cicle vital (49 dies).
Es calcula que se'n podrien produir fins a 600.000 per any, cosa que implica multiplicar per deu el rendiment dels cultius tradicionals; això, en un context on les terres conreables són cada cop més escasses, on els recursos van minvant i on la pressió demogràfica cada vegada s'orienta més cap a la ciutat, no és de poca importància.
El projecte aspira a assolir aquests objectius de manera respectuosa amb el medi ambient, raó per la qual la granja FUL prohibirà els pesticides i altres productes químics.
L'edifici mateix, a més, tendirà al consum energètic zero gràcies a la recuperació de la calor de l'entorn.
El consum d'aigua es redueix fins d'un 90% respecte dels conreus tradicionals.
A més, la producció de quilòmetre zero permetria limitar els desplaçaments dels consumidors i d'aquesta manera reduir les emissions de CO 2.
I atès que els costos logístics suposen al voltant del 60% del preu de les hortalisses, els consumidors podrien beneficiar-se també d'importants estalvis econòmics amb aquesta producció agrícola urbana.
De la seva banda, a Berlín hi té la seu ECF Farmsystems, una petita companyia especialitzada en granges urbanes ecològicament eficaces.
Un dels seus productes és l' ECF Containerfarm, una unitat de producció agrícola en miniatura: com indica el nom, cap en un contenidor de transport marítim.
Aquestes granges-contenidor són fàcilment transportables per carretera i permeten el conreu de tota mena d'hortalisses.
Dins el contenidor hi ha una cubeta de producció piscícola i a sobre d'aquesta un hivernacle per a les verdures.
El sistema utilitza els residus i el CO 2 de l'activitat de cria de peixos per afavorir el creixement vegetal dins l'hivernacle.
Pel que fa a l'aigua, es fa servir dos cops: d'entrada, per alimentar l'aquàrium, i després per regar els cultius.
La tecnologia d'hidroponia ( ASTAF-PRO ) és de l'Institut Leibniz d'Ecologia d'Aigües Dolces.
Segons els responsables d'ECF Farmsystems, l'estalvi d'aigua que s'aconsegueix amb aquest sistema és del 90% respecte dels conreus tradicionals, i el d'espai, d'un 70%.
D'altra banda, Containerfarm és una manera de reciclar contenidors de mercaderies en desús.
Existeix també la possibilitat d'integrar l'estructura en edificis preexistents per tal que es beneficiï de llur calor residual.
La companyia mira més enllà, i ja està construint un hivernacle de 2.000 m 2 que utilitza els mateixos principis que els contenidors, però en una escala més gran.
Se'n preveu la finalització per a desembre de 2014, i el febrer de 2015 podrien sortir a la venda les primeres produccions de peix i d'hortalisses.
Vegeu-ne el procés de construcció seguint el vincle adjunt.
Sostenibilitat, Prevenció i control integrats de la contaminació